**PRAVOSUDNA AKADEMIJA**

**MAKSIMIRSKA CESTA 63**

**10 000 ZAGREB**

**Zagreb, 5. studenog 2024.**

**OBRAZLOŽENJE PRIJEDLOGA REBALANSA FINANCIJSKOG PLANA**

**PRAVOSUDNE AKADEMIJE ZA 2024.g.**

U nastavku dostavljamo obrazloženje promjena po aktivnostima kako su navedene u tabeli, uz napomenu da su izmijene pripremljene u suradnji s kolegama iz Ministarstva pravosuđa i uprave RH koje nadziru financijski dio poslovanja Pravosudne akademije, a sukladno uputama Ministarstva financija RH:

1. ***Stručno usavršavanje pravosudnih dužnosnika i savjetnika u pravosudnim tijelima***

Na izvoru 11 (Državni proračun) predvidjeli smo povećanje potrebnih sredstava kako bismo mogli organizirati niz dodatnih obrazovnih aktivnosti do kraja godine temeljem odluka Programskog i Upravnog vijeća Pravosudne akademije. Za provođenje dodatnih obrazovnih aktivnosti iskazali smo dodatne potrebe na kontu 3237 Intelektualne i osobne usluge, za naknade predavačima (prenamjenom u okviru već odobrenog financijskog plana smo osigurali 40.000 EUR) i na kontu 3241 Naknade putnih troškova osobama van radnog odnosa (naknade putnih troškova predavačima kada se radionice provode u regionalnim centrima PA) gdje nam je odobreno dodatno 32.000 EUR.

1. ***Izbor i obuka vježbenika***

Na ovoj aktivnosti predvidjeli smo smanjenje u iznosu od 89.000 EUR budući da se do kraja godine ne planiraju dodatne aktivnosti vezano uz edukaciju vježbenika, a navedene uštede prenamijenili smo za aktivnost Državne škole.

1. ***Administracija i upravljanje Pravosudne akademije***

Na aktivnosti A844001 Administracija i upravljanje povećali smo iznose na kontima vezanim uz rashode za zaposlene za 130.500 EUR temeljem izračuna postojećeg broja djelatnika i povećanja koeficijenata iz travnja o.g. te dodatnog zapošljavanja 6 djelatnika krajem godine (predvidjeli smo njihov trošak plaća u studenom i prosincu o.g.).

Uz navedeno kao nedostatna sredstva na ovoj aktivnosti iskazali smo na kontu 3211-Službena putovanja 25.000 EUR (provođenje testiranja u regionalnim centrima PA u okviru Državne škole), na kontu 3241-Naknade troškova osobama van radnog odnosa 2.000 EUR za podmirenje putnih troškova članova UV i PV PA kada dolaze na sjednice tijela, kontu 3431-Bankarski troškovi u iznosu od 1.000 EUR zbog povećanih troškova te na kontu 4511-Dodatna ulaganja na građevinskim objektima 62.500 EUR zbog toga što je predviđeno preseljenje regionalnog centra PA u Rijeci u nove prostorije koje treba urediti.

1. ***Državna škola***

Na ovoj aktivnosti imamo potrebu za značajnim dodatnim sredstvima kako bi se dovršio ciklus Državne škole započet u 2023. te osigurala sredstva za novi ciklus koji temeljem odluke Upravnog vijeća PA kreće 15.10.2024.

Na kontu 3237-Intelektualne usluge (naknade predavačima u okviru Državne škole) predvidjeli smo dodatna sredstva u iznosu od 50.000 EUR dok smo 89.000 EUR osigurali prenamjenom s aktivnosti edukacije vježbenika, a na kontu 3241-Naknade troškova osobama van radnog odnosa (polaznici Državne škole) predvidjeli smo kao dodatno potrebna (nedostajuća sredstva) 30.000 EUR.

U okviru ove aktivnosti na izvoru 43 predvidjeli smo povećanje od 30.000 EUR za podmirenje troškova Državne škole. Za potrebe provođenja državne škole predvidjeli smo povećanje od 60.000 EUR na aktivnosti Stručno usavršavanje drugih sudionika u postupcima pred pravosudnim tijelima.

1. ***Stručno usavršavanje službenika iz područja pravosuđa***

Na ovoj aktivnosti nismo predvidjeli promjene do kraja godine.